विजडन एकादश में पांच भारतीय, धोनी कप्तान  
क्रिकेट की बाइबिल कही जाने वाली विजडन ने भी धोनी की नेतृत्व क्षमता का पूरा सम्मान करते हुए उन्हें अपनी वर्ष की टेस्ट टीम का कप्तान चुना है।
क्रिकेट की बाइबिल कही जाने वाली विजडन ने भी महेंद्र सिंह धोनी की नेतृत्व क्षमता का पूरा सम्मान करते हुए उन्हें अपनी वर्ष की टेस्ट टीम का कप्तान चुना है। विजडन की इस टीम में धोनी, स्टार बल्लेबाज सचिन तेंदुलकर और संकटमोचक वीवीएस लक्ष्मण सहित पांच भारतीय शामिल हैं।  विजडन ने 2008 से वर्ष की टेस्ट टीम के चयन की शुरुआत की थी और उसके बाद पहला ऐसा अवसर है, जबकि इसमें कोई भी ऑस्ट्रेलियाई शामिल नहीं है। विस्फोटक सलामी बल्लेबाज वीरेंद्र सहवाग और तेज गेंदबाज जहीर खान को भी विजडन की टीम में जगह मिली है, जिसका चयन वेस्टइंडीज के पूर्व तेज गेंदबाज इयान बिशप, पाकिस्तान के पूर्व कप्तान रमीज राजा, ऑस्ट्रेलिया के पूर्व कप्तान इयान चैपल और विजडन के संपादक स्कील्ड बैरी के पैनल ने किया है।  धोनी को इस टीम का कप्तान और विकेटकीपर बनाया गया है, जिसमें सहवाग पारी का आगाज बांग्लादेश के तमीम इकबाल के साथ करेंगे। ऑस्ट्रेलिया के अलावा पाकिस्तान, न्यूजीलैंड और वेस्टइंडीज का भी कोई खिलाड़ी इस टीम में शामिल नहीं है। भारत के पांच खिलाड़ियों के अलावा इस टीम में दक्षिण अफ्रीका और इंग्लैंड के दो-दो तथा श्रीलंका और बांग्लादेश का एक-एक खिलाड़ी शामिल है।  विजडन की टेस्ट एकादश इस प्रकार है : (बल्लेबाजी क्रम के अनुसार) - वीरेंद्र सहवाग (भारत), तमीम इकबाल (बांग्लादेश), कुमार संगकारा (श्रीलंका), सचिन तेंदुलकर (भारत), जैक कैलिस (दक्षिण अफ्रीका), वीवीएस लक्ष्मण (भारत), महेंद्र सिंह धोनी (कप्तान और विकेटकीपर, भारत), ग्रीम स्वान (इंग्लैंड), डेल स्टेन (दक्षिण अफ्रीका), जहीर खान (भारत), जेम्स एंडरसन (इंग्लैंड)।